**Otto ja Sandra Saarinen: yhdentoista sisaruksen vanhemmat**

***Otto Juho Saarinen käveli suomalaisen pataljoonan kasarmin päävartion portista kasarmialueelle 17-vuotiaana v. 1883.*** *Suomen kasarmin puurakennukset Hämeenlinnan Myllymäen kupeeseen olivat juuri valmistumassa. Otto oli lopettanut työnsä Vanajan pappilan renkinä ja oli aloittamassa uutta elämää. Hän meni ns. tarjokkaana 7. Hämeen Tarkk´ampujapataljoonaan, vaikka ei vielä ollutkaan asevelvollisuusiässä.*

*Aliupseerikoulun suoritettuaan hän jäi vakinaiseen väkeen 2. komppanian ”alaupseeriksi”. Hän muutti asumaan Suomen kasarmin naapuriin Amalia-tätinsä, isänsä Amalia-sisaren luokse, joka oli naimisissa korpraali Antti Kurtin kanssa. Alempana samalla Torikadulla Hämeenlinnan Myllymäessä asui tuulimylläri Johan Sirenius perheineen. Tässä perheessä oli neljä lasta, näistä vanhin* ***Aleksandra Wilhelmina Sirenius****, joka kansakoulun jälkeen oli mennyt Wetterhoffin käsityökouluun.*

**Otto Johan** – alkuperäiseltä sukunimeltään **Roth** – syntyi Vanajassa 20.2.1866. Hänen vanhempansa olivat Harvialan kartanon jyvätorppari **Otto Ferdinand Roth** ja **Augusta Henrikintytär**. Otto Ferdinand oli syntynyt naapuripitäjässä Lammilla 1839 ja Augusta Lopella 1842 mutta Augustan suku on Janakkalasta, joka on Vanajan naapureita sekin.

Isä Otto Ferdinand oli alkuun ollut renkinä Harvialan omistamilla tiloilla mutta tuli pääkartanoon torppariksi 1862. Yhtenä Suomen ensimmäisistä oli Vanajaan perustettu kansakoulu vuotta ennen Otto Juhon syntymää. Hänet lähetettiin kouluun, joka siihen aikaan vielä ei ollut yleistä. Opettaja K.V. Saarisen avara ja isänmaallinen kasvatus loi perustan Oton maailmankatsomukselle. Opettaja Saarisesta tuli Otto Johan Rothin ohjaaja ja tukija.

Muutaman kansakouluvuoden jälkeen Otto oli renkinä Vanajan Ikaaloisissa. Vuonna 1881 hänen isänsä kuoli 42-vuotiaana ja 15-vuotias Otto muutti Ikaaloisista Vanajan pappilan rengiksi. Nyt hän vaihtoi nimensä Rothista Saariseksi.

Jo Otto Juho Saarisen isoisä Erik Johan (Anders) Roth oli ollut sotilas, keisari Aleksanteri I:n käskyllä perustetussa Hämeenlinnan rykmentissä. Hän oli mennyt palvelukseen v. 1824. Sieltä on peräisin myös annettu sukunimi, Roth, samoin kuin lisänimi Anders. Kun Suomen sotalaitos lakkautettiin 1830, päättyi kersantti Anders Rothin sotilasura.

Yleisen asevelvollisuuslain säätäminen v. 1879 säätyvaltiopäivien päätöksellä merkitsi pataljoonan perustamista läänien pääkaupunkeihin, mm. Hämeenlinnaan. Laki määräsi, että palvelukseen hyväksytyistä 21-vuotiaista otettiin vuosittain arpomalla 5000 – 6000 miestä vakinaiseen väkeen. Palvelusaika kansakoulun käyneillä oli kaksi vuotta, muilla kolme. Otto Juho Saarinen, joka muutti Vanajan pappilasta Hämeenlinnaan toukokuussa 1883, meni pataljoonaan ns. tarjokkaana, vapaaehtoisena. Valitsemalla vakinaisen palveluksen hän jatkoi isoisänsä sotilasperinnettä. Hänelle itselleen 17-vuotiaana tehty ratkaisu merkitsi samalla yhteiskunnallista nousua: siirtymistä virkauralle.

7. Hämeen Tarkk´ampujapataljoonassa O.J. Saarisesta tuli aliupseerikoulun jälkeen 2. komppanian aliupseeri ja varusmestari.

Oton serkut – Kurtin neljä poikaa ja kaksi tyttöä –, joiden kodissa Myllymäessä Torikatu 2:ssa hän nyt asui, olivat tuulimylläri Sireniuksen lasten kavereita. Samaan kaveripiiriin valahti Otto Saarinen jo alokasaikanaan. Erityisesti hän iski silmänsä Sireniuksen vanhimpaan tyttäreen Aleksandraan eli Sandraan.

**Aleksandra Wilhelmina Sirenius** syntyi 24.2.1869 Hattulassa. Hänen isänsä oli Hattulan Leiniälän Oripellosta kotoisin oleva teurastaja, myöhemmin mylläri Johan Johansson Sirenius, syntynyt 1837. Äiti Mathilda Karolina Nyberg oli syntynyt Espoossa 1842. Naimisiin mennessään 1863 hän oli palvelijattarena Inkalan kartanossa Hattulassa.

Kun Aleksandra oli puolivuotias, muutti perhe Leiniälän Oripellosta Pietariin, sillä Juhan Sirenius oli värväytynyt Suomen suurruhtinaskunnasta emämaan Venäjän rautateiden palvelukseen. Pietarista he siirtyivät Volgan varrelle, kun isä oli nimitetty Volgogradin aseman pumppulaitoksen vahtimestariksi. Kolmen vuoden kuluttua he muuttivat takaisin Suomeen ja Hattulaan ja sieltä v. 1873 Hämeenlinnan Myllymäkeen riihitontille nykyisten Torikadun ja Myllymäenkadun kulmaan.

Myllymäessä ylimpänä mäellä oli isän tuulimylly. Vuonna 1883 hän rakensi samalle paikalle uuden, komean hollantilaistyyppisen jalkamyllyn. Äidillä oli kotileipomo.

Yhteys Pietariin säilyi Hämeenlinnassakin, sillä Mathilda Karolina kävi ostamassa leipomon tarpeisiin Pietarista jauhoja. Valtava leivinuuni täyttikin kodin pakarihuoneen miltei kokonaan. Perheen taloudessa äidin leipomo oli tuulimyllyä tärkeämpi, sillä se antoi ympärivuotisen tuoton ja elannon. Leivät Mathilda myi Hämeenlinnan torilla. Hänen toripaikkansa oli nykyisten Raatihuoneenkadun ja Sibeliuskadun kulmassa, suunnilleen nykyisen R-kioskin kohdalla. Isä Juhan puolestaan valjasti hevosen leipäkärryn tai -reen vetäjäksi: kryydi- ja setsuurilimput, hiiva- ja sekaleivän, ruislimput, reikäleivät ja nisuleivonnaiset. Tyhjät korit äiti kantoi päivän päätteeksi kotiin.

Marraskuussa 1886 Mathilda Sirenius oli ilmoittanut Hämäläisessä kahdella kielellä muista jakeluteistään: ”Täten saan kunnioitettavalle yleisölle tiedoksi antaa että on myytävänä hra Grönforsin talossa Adamsonskan luona Karlbergin maito kaupassa minun allekirjoittaneen kryydilimppuja, jästileipiä ja happamia limppuja aivan tuoreita, ja myöskin on myytävänä joka aamu torilla ja myös kotona, Myllymäessä, saa hyviä jästileipiä, korppuja. M. Sirenius.”

Sisäänkäynti kotitaloon Torikatu 12:een tapahtui pakarin kautta ja sieltä tilavaan olohuoneeseen, jossa olivat myös sängyt. Huonekalut olivat osaksi peräisin isän kotoa Hattulasta. Hyvin tärkeitä olivat kirjat, etenkin Raamattu ja virsikirja, sekä piirongin yläpuolella riippuva Vapahtajan päätä esittävä taulu. Kolmantena huoneena saman katon alla oli sauna, josta sittemmin tuli tyttöjen Sandran ja Hildan huone.

Ruumiinravintoa oli omasta takaa, sillä talossa oli lehmä, sika ja kanoja. Viljoja, kaalia ja perunaa viljeltiin kolmella vuokramaalla. Ja luonnollisesti pöydässä oli kotileipomon leipää. Tee keitettiin Venäjältä tuodussa samovaarissa ja kahvia tarjottiin kolmesti päivässä. ”Kom o dricka kaffe!” kutsui äiti, joka torilla puhui säätyläisten kanssa ruotsia ja venäläisten upseerinrouvien kanssa venäjää. Äiti myös kävi ruotsalaisessa jumalanpalveluksessa, isä suomalaisessa. Sirenin tytöt Sandra ja Hilda seurasivat äidin, pojat isän mukana.

Sandra kävi kansakoulun, joka Hämeenlinnassa silloin oli viisiluokkainen. Kansakoulun jälkeen hän siirtyi opiskelemaan Wetterhoffille ja sen jälkeen neiti Henrikssonin ompeluoppiin.

Oton ja Sandran seurustelu oli muuttunut vakavaksi ja he olivat kihlautuneet. Helmikuun 1. päivänä 1890 vietettiin heidän häitään. Ne järjestettiin Tarkk´ampujapataljoonan ruokasalissa uudella Suomen kasarmilla.

Samana vuonna elämä muuttui Sandran vanhempien kodissa perusteellisesti. Valtakuntaan levinnyt espanjantauti riehui Hämeenlinnassa epidemianomaisena. Mathilda, joka kuumeisena ja yskäisenä oli aamuisin lähtenyt leipäkuormansa kanssa torille, sairastui ja kuoli juhannuksen alla. Isä Juhan kuoli puolta vuotta myöhemmin.

Sireniukset olivat ennättäneet v. 1890 muuttaa naapurikortteliin Tillikkaan, Turuntie 7:ään, joka on Turuntien ja Louhimokadun kulmatalo. Sandra ja Otto Saarinen jäivät naimisiin mentyään asumaan tänne Sireniuksen peräkamariin. Kun ensimmäinen lapsi Lempi oli syntynyt elokuussa, olivat he muuttaneet omaan kotiin takaisin Torikadun varteen, työmies Heikki Niinikosken uuteen taloon. Nykyään tämän tontin ja sille rakennetun kerrostalon omistaa Hämeenlinnan sisälähetys. Niinikoskelta he muuttivat räätäli Paanasen taloon Torikadulle. Täällä syntyi heinäkuussa 1892 Saaristen toinen lapsi **Laina**.

Sandra jatkoi samaa ompelijan ammattiaan, jota hän oli harjoittanut ennen avioliiton solmimista. Vuotta ennen häitä hänellä oli ollut seuraava ilmoitus Hämäläisessä: ”Leninki ja liinavaate ompelua vastaan otan ja käyn myös perheissä. Aleksandra Sirenius, asuva Myllymäessä.” Elokuussa 1892 Sandra ilmoitti Hämäläisessä: ”Leningin ompelua vastaan ottaa Aleksandra Saarinen asunto Larenin talo Myllymäki.”

***Syksyllä 1893 O.J. ja Aleksandra Saarinen kahden lapsensa Lempin ja Lainan kanssa muuttavat******synnyin- ja kotiseudulta Keski-Suomeen Keuruulle****. Otto Juho on hakenut konstaapelin virkaa Keuruulta ja tullut valituksi. Miksi hän halusi pois Hämeenlinnasta ja maaseudulle ja Keuruulle? Syynä oli Suomen asevelvollisuusarmeijaan kohdistunut uhka, kun keisari Aleksanteri III halusi liittää sen osaksi Venäjän armeijaa. O.J. Saarinen päätti vaihtaa uraa.*

Keuruun paikka oli tullut avoimeksi hieman skandaalinkäryisissä olosuhteissa, kun edellinen poliisi oli vanginkuljetusmatkalla päästänyt murhasta tuomitun vangin karkaamaan. Sanomalehti Keski-Suomen nimitysuutinen 3.10.1893 kuuluu:

”Vanhemmaksi poliisikonstaapeliksi Keuruun piiriin, asuinpaikkana Keuruun kirkonkylä, on läänin v.t. kuvernööri määrännyt vanhemman aliupseerin Otto Juho Saarisen. Aliupseeri O.J. Saarinen on nimitetty virkaansa poliisikonst. Ahlmanin sijaan, joka oli toisena vartijana Alénin karatessa ja joka samasta syystä sai eron virastansa.”

Muutto tapahtui junalla Hämeenlinnasta Tampereen kautta Kolhoon ja sieltä laivalla Keuruulle. Lokakuun 30. päivänä perhe on perillä ja A.W. ja O.J. Saarinen allekirjoittavat Hämeenlinnaan Sandran sisarelle Hildalle osoitetun, Oton kauniilla käsialallaan kirjoittaman kirjeen: ”Me olemme nyt Jumalan avulla saapuneet rauhallisesti perille ilman mitään vaaraa ja vahinkoa ja kaikki tavaramme saimme hyvin perille eikä mitään särkynyt eikä hukkunut ja laivan kyyti oli hyvin halpa lapset vähän tuppas tulemaan kärsimättömäksi kuin matka oli niin pitkä perjantaiaamuna kello 10 e.p.p. pääsimme perille ja nyt olemme saaneet kaikki kuntoon että olemme kotiutuneet ruoka tavara täällä on hankala saada ja kuin sitä saa nin on niin kovin kallista ja puoti tavarat myöskin on kovin kalliita.”

Sekä Sandran että Oton lapsuudenkoti olivat uskovaisia ja syvä kristillinen vakaumus säilyi läpi elämän myös pariskunnan perheessä. Niinpä tämäkin kirje alkaa toivotuksella: ”Jumalan rauha olkoon teitän kanssanne kaukana asuvaiset veljet ja sisaret Herrassa…” Se päättyy samoin: ”Jumalan rauhaan jääkää nyt kaikki, Hilda ja koko Paanasen perhe….”

Paria vuotta Hämeenlinnasta muuton jälkeen, kesään 1896 mennessä oli Saaristen uusi talo keskellä Keuruun kirkonkylää valmis. Kaunis punainen, pohjakerroksen ja kaksi ullakkokamaria käsittävä rakennus oli ristitty Varjolaksi. Tallissa O.J. Saarisella oli hevonen virkamatkoja varten ja hevosen heinät niitettiin vuokramailta lähiympäristöstä. Silloin harvinainen puhelinlinja vedettiin poliisikonstaapelille Varjolaan; yhteensä Keuruulla oli 16 puhelinta vuonna 1898. ”Luettelo Keuruun telefooniyhtiön tilaajista” kertoo, että poliisi O.J. Saarisen puhelinnumero oli 6.

Pitkäaikaisia vieraita tuli jo ensimmäisenä kesänä: Aleksandran veli Akseli Sirenius, myöhempi Salokannel, vietti Varjolassa koko kesän ja opetti Lempin ja Lainan lukemaan. Pian Keuruulle muutti myös Sandran sisar, Hilda.

Myös perhe kasvoi. Lempi ja Laina olivat saaneet veljen, **Yrjön**, 1894 ja **Voitto** syntyi syksyllä 1896 Varjolassa. 1800-luvun puolella syntyi vielä kolmas tytär, **Helmi,** vuonna 1898.

O.J. Saarisen virkatoimet sujuivat hyvin alusta alkaen. Jyväskylässä ilmestyvä sanomalehti Suomalainen saattoi kertoa jo tammikuussa seuraavaa: ”Keuruun uusi walpas poliisi O. Saarinen hätyyttää ahkeraan salakapakoita. Viime sunnuntai-aamuna otti hän, kertoo Aamul., taasen eräältä kuskilta 'woimakasta' 27 litraa, joka oli Waasasta tullutta ja aiottiin wiedä Rinttulaan, mutta joutui poliisin korjuun. Kyllä varmaan ei Rinttulassa silloin iloittu.” Tampereen Sanomat lopetti uutisensa samasta takavarikosta: ”Suuressa arwossa onkin Keuruulla olemassa tämmöinen poliisi, sillä täällä tehdään tuota ilettäwää wiinapirun palvelusta jo miltei yli mahdottomuuden.”

Mäntän tehtaiden toripäiviltä tiesi Suomalainen vielä samana keväänä kertoa, että jälleen ”poliisi Saarinen kyllä puolestaan koetti salakapakoitsijoita hätyytellä”. Mänttä kuului siihen aikaan Keuruun pitäjään, joten poliisin matkat olivat pitkät. Omaa hevosta ja lämmintä turkkia todella tarvittiin.

Otto Saarinen oli jo ensimmäisessä Hildalle osoitetussa kirjeessä valitellut Keuruun elinkustannusten korkeutta. Vuonna 1896 hän anoi Vaasan lääninhallitukselta 600 markan palkankorotusta sillä perusteella, että käynnissä olevan Haapamäen ja Jyväskylän välisen rautatien rakennuksen takia elintarvikkeet ovat tulleet aina vain kalliimmiksi.

Lääninkuvernööri kuitenkin hylkäsi anomuksen. Niinpä poliisikonstaapelin oli hankittava sivuansioita kasvavan perheen toimeentulon varmistamiseksi. Hän mm. toimi Suomen Eläinvakuutusyhtiön vakuutusasiamiehenä ja myi hautakiviä lehti-ilmoituksensa mukaan ”kaikkein halvimmalla”. Oma perunamaa, juurikaspelto ja karja Varjolassa – lehmät ja kanat – sekä pieni maanviljelys seurakunnalta vuokratuilla pelloilla helpottivat ruokataloudessa.

Kun vuosisata vaihtui, kasvoi perhe tiuhenevaa tahtia. **Eino, Reino, Martti, Valma ja Aili** syntyivät seitsemän vuoden sisällä ja muutamaa vuotta myöhemmin nuorin, **Erkki,** vuonna 1911. Kaikki lapset lähetettiin oppikouluun: Jyväskylän lyseoon ja Haapamäen yhteiskouluun. Kotielämä oli lämmintä ja huolehtivaa ja harmoniaa lisäsi vanhempien uskonnollinen vakaumus. Isä luki suurelle perheelleen ääneen Raamattua ja virsiä veisattiin oman harmonin säestyksellä. Seuroihin mentiin yhdessä.

O.J. Saarinen toimi pitkään Keuruun raittiusseuran johtokunnassa ja esimiehenä. Hän oli myös perustamassa Keuruun työväenyhdistystä vuonna 1900. Työväenyhdistykset olivat tähän aikaan aatteellisia järjestöjä, eivät vielä poliittisia. Niitä perustivat ja niihin kuuluivat ihanteellisesti ajattelevat isänmaalliset porvarit ja virkamiehet, jotka pyrkivät kohentamaan työväestön sivistystasoa ja sosiaalisia oloja.

Poliittisesti Otto Saarinen oli vanhasuomalaisen puolueen kannattaja. Tätä ns. suometarlaista puoluetta voidaan pitää nykyisen kokoomuspuolueen edeltäjänä. Kun hänen samaan pitäjään Haapamäelle opettajaksi tullut lankonsa Akseli Salokannel siirtyi vuoden 1905 suurlakon jälkeen ainakin hetkeksi sosiaalidemokraattien riveihin ja julkaisi mielipidekirjoituksiaan jyväskyläläisessä Sorretun Voimassa, lähetti Otto vaimonsa veljelle jyrkän moitekirjeen: ”Vielä suuremmalla syyllä olen pakotettu tämän tekemään, kun ajattelen, että niin moni vanhin uskoo lapsensa Sinun kasvatettavaksesi…”

Vuonna 1917 Keuruulle perustettiin suojeluskunta, johon O.J. Saarinen ja myös vanhimmat pojat liittyivät. Varjolasta suorastaan tuli Keuruun suojeluskunnan toinen esikunta Kansallis-Pirtin rinnalle. Neljä vanhinta poikaa osallistuivat vapaussotaan Vilppulan rintamalla valkoisten joukoissa. Tyttäret toimivat lottina.

Perheen elämää varjosti kuitenkin pitkään äidin heikkous ja sairaus. Yllättävää olikin, että ensin kuoli äkillisesti sydänhalvaukseen isä 52-vuotiaana elokuussa 1918. Äidille aviomiehen ja lasten isän menetys oli liikaa. Sairaus paheni ja hän kuoli 49-vuotiaana saman vuoden joulukuussa. Varjola myytiin, perhe hajosi. Veljeksistä vanhin Yrjö tuli 13- ja 11-vuotiaiten tyttöjen Valman ja Ailin holhoojaksi. Lempi otti 7-vuotiaan Erkin. Vanhemmat lapset olivat jo omillaan.

***Vaikka perhe odottamatta yhtäkkiä hajosi, säilyi Varjolan luja perhe- ja sisarusyhteys.*** *Se pysyi muuttumattomana läpi heidän elinikänsä ja sai jatkumon seuraavassa sukupolvessa, laajassa serkkujoukossa, joka sittemmin perusti yhdyssiteekseen ja edelleen jatkuvuutta tukemaan Saarinen-Saurin sukuseuran.*

*Itse Varjolan kotitalosta jäi jäljelle rakennuksen 1950-luvulla tapahtuneen purkamisen jälkeen nyrkinkokoinen hirrenpala. Se palvelee Sukuseuran puheenjohtajannuijana ja vie Varjolan perheen viestiä seuraaville sukupolville.*

**Eero Otto (Erkinpoika) Sauri**